বাঁকেবিহারি মন্দিরকে বাঁ পাশে রেখে আঁকাবাঁকা রাস্তা ধরে পাঁচ মিনিট হাঁটলে সেবাকুঞ্জ। এক বাগান, তার চারপাশে পরিক্রমার পথ আর একধারে এক মন্দির, যাতে যুগলবিগ্রহ শোভিত। সে মূর্তিতে দেখি কৃষ্ণ রাধার হাঁটু ছুঁয়ে আছেন। কী ব্যাপার? পুরোহিত পিন্টু মহারাজ বলছেন, “মহারাসের পর রাধারানির পায়ে খুব ব্যথা। তিনি কৃষ্ণকে বলছেন, ‘আমি আর হাঁটতে পারব না। তুমি আমায় নিয়ে যাওয়ার ব্যাবস্থা কর।’ শ্যাম তখন রাধাকে কোলে করে এখানে নিয়ে এসেছিলেন। আর এইস্থানে রাধারানির পা টিপে দিয়েছিলেন। সাক্ষাৎ গিরিধারী রাধার পদসেবা করেছিলেন এখানে, তাই এই বাগান সেবাকুঞ্জ।”